Den tyske efterretningstjeneste, Bundesnachrichtendienst (BND), har i den seneste tid været stærkt omdiskuteret, fordi tjenesten angiveligt systematisk har spioneret mod Tysklands allierede over hele kloden.

Men spionagen har været langt mere omfattende end først antaget, skriver Der Spiegel.

Nære allierede som Danmark, Kroatien, Polen og Østrig skulle således være nogle af de europæiske lande, som BND har kigget i kortene. Det skulle konkret være Danmarks indenrigsministerium, der er blevet kigget over skulderen af den tyske efterretningstjeneste, skriver Der Spiegel. Den tyske spionage mod EU-landene skulle ifølge Der Spiegel være foregået i løbet af de seneste år.

Den mulige spionage er opsigtsvækkende, fordi Tysklands kansler, Angela Merkel, i 2013 fordømte USAs aflytning af kanslerens egen mobiltelefon.

»Spionere mod venner? Det gør man bare ikke,« sagde Merkel den gang ifølge Der Spiegel.

BND har ifølge det tyske medie ikke spioneret på opfordring fra USA, men har derimod i flere tilfælde egenhændigt indledt efterretningsvirksomheden.

Ikke kun lande er på listen over mål for efterretningstjenestens indsamling af informationer. Også NGOer som Røde Kors, Care International og Oxfam skulle have været i BNDs søgelys.